Meer as 1 500 by metro ontvang bedrieglik toelae(Argieffoto ter illustrasie: Maroela Media) Meer as 1 500 van die Stad Johannesburg se werknemers het op ’n bedrieglike wyse die spesiale Covid-19-toelaag van R350 of ander maatskaplike toelae ontvang. Die metro se forensiese groep- ondersoekeenheid (GFIS) het onthul dat 419 werknemers voordeel getrek het uit die spesiale Covid-19-toelaag terwyl nog 1 129 werknemers op ’n bedrieglike wyse voordeel getrek het uit ander maatskaplike toelae, waaronder kindertoelae. Geoffrey Makhubo, uitvoerende burgemeester van Johannesburg, sê nou tugstappe sal teen die skuldiges geneem word. Die burgemeester het ook die GFIS aangesê om die uitslag van sy ondersoek met die Werkloosheidsversekeringsfonds (WVF) en die Suid-Afrikaanse agentskap vir maatskaplike sekerheid (Sassa) te deel vir verdere optrede. Dié optrede kan moontlik strafregtelike vervolging insluit. “Ons is onverdraagsaam teenoor misdadigheid en kriminele aktiwiteite. Ons is gekant teen enige vorm van korrupsie,” sê Makhubo.